ডাব্লিউডাব্লিউই হল অব ফেম (২০২৪)
২০২৪ ডাব্লিউডাব্লিউই হল অব ফেম ওয়ার্ল্ড রেসলিং এন্টারটেইনমেন্ট (ডাব্লিউডাব্লিউই) দ্বারা প্রযোজিত একটি পেশাদার কুস্তি অনুষ্ঠান ছিল, যেখানে ডাব্লিউডাব্লিউই হল অব ফেমের পঞ্চবিংশ শ্রেণিকে অন্তর্ভুক্ত করেছে। এই অনুষ্ঠানটি ২০২৪ সালের ৫ই এপ্রিল তারিখে রেসলম্যানিয়া ৪০ আয়োজনের পূর্ববর্তী রাতে মার্কিন যুক্তরাষ্ট্রের পেনসিলভেনিয়ার ফিলাডেলফিয়ার ওয়েলস ফার্গো সেন্টারে অনুষ্ঠিত হয়েছে। কোরি গ্রেভস এবং জ্যাকি রেডমন্ড এই অনুষ্ঠানের উপস্থাপনা করেছেন। এই বছরের হল অব ফেম অন্তর্ভুক্তির মূল আকর্ষণ ছিল পল হেইম্যান, যাকে রোমান রেইন্স হল অব ফেমে অন্তর্ভুক্ত করেছেন। এছাড়াও বুল নাকানো, থান্ডারবল্ট প্যাটারসন, লিয়া মাইভিয়া, দি ইউএস এক্সপ্রেস এবং মুহাম্মদ আলীর মতো ব্যক্তিবর্গ এই বছরের হল অব ফেমে অন্তর্ভুক্ত হয়েছেন।